Görkəmli rəqs ustası Xumar Zülfüqarovanın 90 illik yubileyi qeyd edilib
Akademiyadan bildiriblər ki, tədbirdə X.Zülfüqarova ilə uzun illər çiyin-çiyinə çalışmış sənət yoldaşları, xalqımızın tanınmış simaları, xalq artistləri, sənətkarın tələbələri, ailə üzvləri, müəllim və tələbələr iştirak ediblər.
BXA-nın elm və yaradıcılıq işləri üzrə prorektoru, sənətşünaslıq üzrə fəlsəfə doktoru, professor Sonaxanım İbrahimova Azərbaycanda xoreoqrafiya sənəti ənənələrinin qorunması və inkişaf etdirilməsi, bu sahə üzrə yüksəkixtisaslı kadrların hazırlanmasını təmin etmək məqsədilə Prezident İlham Əliyevin 2014-cü ildə Bakı Xoreoqrafiya Məktəbinin bazasında Bakı Xoreoqrafiya Akademiyasının yaradılması haqqında Sərəncam imzaladığını vurğulayıb. X.Zülfüqarovanın bu təhsil ocağında gərgin pedaqoji fəaliyyətindən danışan prorektor deyib ki, Azərbaycan səhnəsinin parlaq ulduzlarından bir çoxu, əməkdar və xalq artistləri Xumar xanımın yetirmələridir.
Milli rəqs kafedrasının müəllimi, Əməkdar Artist Tamilla Məmmədova Xumar xanımın keçdiyi şərəfli ömür yolundan danışıb, onun dahi Üzeyir Hacıbəylinin “Koroğlu” operası əsasında rəqs qurmasından, Qara Qarayevin “Yeddi gözəl” baletində, “Şah İsmayıl”, “Aşıq Qərib”, “Əsli və Kərəm”, “Leyli və Məcnun” operalarında rəqqasə kimi məharətli çıxışlarından söz açıb. Həmin kafedranın baş müəllimi, Xalq Artisti Yusif Qasımov Xumar xanımla bağlı unudulmaz xatirələrini bölüşüb, onunla birgə Rusiya, İraq, ABŞ, Kanadanın müxtəlif şəhərlərinə qastrol səfərlərini xatırlayıb. Unudulmaz rəqqasə və baletmeysterin muğam üstündə rəqsləri məharətlə qurduğu xüsusi qeyd edilib.